**הודעה בנוגע להקרנות פומביות של שידורי תחרות אירוויזיון 2024**

כאן תאגיד השידור הישראלי (להלן: "**התאגיד**") מחזיק בזכויות השידור הבלעדיות בישראל של תחרות האירוויזיון 2024, שתשודר בחודש מאי בתאריכים 7, 9 (חצאי הגמר) ו-11 (הגמר) (כל אחד בנפרד וכולם ביחד יקראו להלן: "**האירוויזיון**").

בכלל זה, מחזיק התאגיד בזכויות לאשר קיום אירועי הקרנה פומביים של שידורי האירוויזיון בישראל.

שימוש בשידורי האירוויזיון לצורך קיום אירוע הקרנה פומבי, יתאפשר ללא צורך בפניה לתאגיד, בכפוף לכל התנאים המפורטים להלן בהודעה זו.

**הגדרות**

"**אירוע הקרנה פומבי**" או "**אירוע הקרנה**" – כל הקרנה של איזה משידורי תחרות האירוויזיון המבוצעים על ידי התאגיד בלבד, בפני קבוצת אנשים או קהל, בזמן אמת (במקביל לשידור התחרות על ידי התאגיד), בכל מקום שאינו בית פרטי. לדוגמה: הקרנה בברים, פאבים, מסעדות, אצטדיונים, מקומות פתוחים, משרדים, אוטובוסים, בסיסי צבא, מוסדות חינוך, בתי חולים, מתנ"סים, אולמות אירועים, גנים לאומיים.

**תנאים כלליים לקיום אירוע הקרנה פומבי**

1. גורם המעוניין בקיום אירוע הקרנה, יציב בסמוך לכניסה לאירוע, במקום בולט הנראה לעין על ידי באי האירוע, שלט / רול-אפ בגובה 2 מטר וברוחב 85 ס"מ, הכולל את הגרפיקה המצורפת להודעה זו. הפקת השלט והצבתו יהיו באחריות ועל חשבון הגורם מקיים אירוע ההקרנה.
2. בכל מקרה על מארגן אירוע ההקרנה לעמוד בכל חוקי תחרות האירוויזיון מטעם איגוד השידור האירופי ובכלל זה אלו הנוגעים להקרנות פומביות (ככל שישנם), המתפרסמים באתר האירוויזיון הרשמי (www.eurovision.tv).
3. מבלי לגרוע מכלליות האמור בסעיף 2 לעיל, אסור למארגן אירוע הקרנה ו/או למי מטעמו, להציג עצמו כנותן חסות ו/או מקושר רשמית לתחרות האירוויזיון, ו/או להציב באירוע ההקרנה פרסומות ו/או חסויות הקושרות את המפרסמים לתחרות האירוויזיון.
4. מובהר, כי השימוש המותר בשידורי האירוויזיון הינו בשידורי התאגיד בלבד, בזמן אמת, ללא כל שינוי ו/או עריכה (לרבות לוגו התאגיד המופיע על המסך). לא ניתן להשתמש בשידורי האירוויזיון מכל מקור אחר מלבד התאגיד; לא ניתן להשתמש בשידור באופן דחוי / חוזר / לפי דרישה וכיו"ב.
5. אישור זה לקיום אירוע הקרנה, מהווה אישור מוגבל לשימוש בשידורי האירוויזיון של התאגיד בלבד, בזמן אמת, במסגרת ההקרנה, ואין בו כדי להחליף ו/או כדי לגרוע מכל אישור אחר ככל שנדרש על פי כל דין ו/או הסכם, לצורך קיום אירוע ההקרנה, וכן אין בו כדי להוות אישור לשימוש בכל חומר אחר. השגת אישורים כאמור, ווידוא עמידת אירוע ההקרנה בהוראות כל דין, יהיו באחריותו הבלעדית ועל חשבונו של מארגן אירוע ההקרנה.
6. אין בהודעה זו כדי להטיל אחריות כלשהי על התאגיד, בכל הקשור לאירוע ההקרנה. מארגן אירוע ההקרנה יישא באחריות בלעדית לאירוע ההקרנה, וכן יישא באחריות בלעדית לכל טענה, דרישה או תביעה מצד שלישי כלשהו, הנוגעת לאירוע ההקרנה. ככל שתופנה טענה, דרישה ו/או תביעה כאמור כלפי התאגיד, מתחייב מארגן אירוע ההקרנה לשפות ולפצות את התאגיד בגין כל תשלום שיידרש התאגיד לשלם, מיד עם דרישת התאגיד.
7. תשלום לבעלי זכויות בשידורי האירוויזיון, בכלל זה (אך לא רק) לאגודות גבייה כדוגמת אקו"ם (ואחרות) בגין השימוש בשידורים, יהיה באחריות ועל חשבון מארגן אירוע ההקרנה.
8. קליטת שידורי האירוויזיון לצורך הקרנה, תיעשה באחריות ועל חשבון מארגן אירוע ההקרנה.
9. כל פרסום בכלי התקשורת ו/או רשתות חברתיות ו/או במקום האירוע עצמו, לאירוע הקרנה, מחייב מתן קרדיט לתאגיד בנוסח: "באדיבות כאן – תאגיד השידור הישראלי". מבלי לגרוע מהאמור לעיל, בכל פרסום של אירוע ההקרנה ברשתות החברתיות – יש לתייג את "כאן" בדרך הבאה- @כאן, ולהוסיף האשטג - #כאן\_אירוויזיון.
10. יובהר בזאת כי חל איסור מוחלט על שימוש בלוגו האירוויזיון, בכל מדיה, לרבות במקום אירוע ההקרנה, בלא אישור בכתב ומראש מאת התאגיד.
11. התאגיד יהיה רשאי להעביר לאיגוד השידור האירופי פרטים בדבר גורמים המארגנים אירוע הקרנה.
12. מובהר בזאת, כי **אין במתן אישור מצד התאגיד כאמור לעיל, כדי להטיל חובה כלשהי על התאגיד כלפי מארגן אירוע הקרנה**, ובכלל זה **התאגיד אינו מתחייב לקיום השידורים, לא יהא אחראי על איכות השידור, וכן אינו יכול להבטיח את האפשרות לקליטת השידורים על ידי מארגן אירוע ההקרנה**, ולמארגן האירוע לא תהא כל טענה כלפי התאגיד בנושא.
13. אישור זה ניתן בכפוף לכללי איגוד השידור האירופי, ו/או לאישורו והכל בהתאם להנחיות איגוד השידור האירופי. התאגיד שומר על זכותו לשנות הודעה זו, לבטלה ו/או להתנות אישור לקיום אירוע הקרנה (בכלל או אירועים מסוימים) בתנאים שיפורסמו על ידו, ולשום גורם לא תהא כל טענה כלפי התאגיד, איגוד השידור אירופי או כל גורם אחר בשל כך.
14. להבהרות ניתן לפנות לכתובת המייל \_\_\_\_\_\_\_\_\_\_\_\_.